Na temelju članka 39. Zakona o pomorskom dobru i morskim lukama („Narodne novine“, broj 83/23), Pravilnika o sadržaju plana upravljanja pomorskim dobrom („Narodne novine“, broj 153/23) i Statuta Javne ustanove za upravljanje zaštićenim dijelovima prirode na području Splitsko-dalmatinske županije MORE I KRŠ, ravnatelj Javne ustanove 8. travnja 2024. godine donosi

**PRIJEDLOG PLANA UPRAVLJANJA POMORSKIM DOBROM UNUTAR ZAŠTIĆENIH DIJELOVA PRIRODE NA PODRUČJU SPLITSKO-DALMATINSKE ŽUPANIJE U RAZDOBLJU 2024. – 2028.**

**Članak 1.**

Sukladno Zakonu o zaštiti prirode čl. 130. stavak 1 („Narodne novine“, broj 80/13, 15/18, 14/19 i 127/19) zaštićenim područjima upravljaju javne ustanove.

Županijska skupština Splitsko-dalmatinske županije na svojoj 20. sjednici, održanoj 28. ožujka 1996. godine,Odlukom o osnivanju osnovala je Javnu ustanovu za upravljanje zaštićenim prirodnim vrijednostima na području Splitsko-dalmatinske županije s ciljem zaštite, održavanja i promicanja zaštićenih dijelova prirode na području Splitsko-dalmatinske županije.

Od 2014. godine Ustanova nosi skraćeni naziv Javna ustanova MORE I KRŠ.

**Članak 2.**

Na području Splitsko-dalmatinske županije Javna ustanova MORE I KRŠ upravlja zaštićenim područjima koja se nalaze na pomorskom dobru i to:

* Posebni rezervat: Pantan,
* Spomenici prirode: Modra špilja, Brusnik, Jabuka, Medvidina špilja i Zelena špilja,
* Značajni krajobrazi: Zlatni rat, Stiniva, Ravnik, Pakleni otoci, Šćedro, Zečevo i Dolina Blaca.

**Članak 3.**

Sukladno Zakonu o pomorskom dobru i morskim lukama Javna ustanova MORE I KRŠ dužna je izraditi plan upravljanja pomorskim dobrom za sva zaštićena područja izuzev područja gdje zaštićeni dijelovi prirode obuhvaćaju građevinska područja unutar naselja ili područja značajnog krajobraza za koja su nadležne jedinice lokalne samouprave.

**Članak 4.**

Ovaj Plan upravljanja pomorskim dobrog stoga se izrađuje za:

* Posebni rezervat „Pantan“
* Spomenik prirode „Modra špilja“
* Spomenik prirode „Brusnik“
* Spomenik prirode „Jabuka“
* Spomenik prirode „Medvidina špilja“
* Spomenik prirode „Zelena špilja“

**Članak 5.**

Odlukom Skupštine Splitsko-dalmatinske županije Klasa: 021-04/00-02/189, Urbroj: 2181/1-01-00-01 od 19. prosinca 2000. godine područje Pantan je zaštićeno u kategoriji posebni ornitološko-ihtiološki rezervat. U Upisniku zaštićenih područja koji vodi nadležno ministarstvo, Uprava za zaštitu prirode nalazi se pod registarskim brojem 434.

Vladinom Uredbom o proglašenju ekološke mreže (NN 124/13, 105/15 i 119/23) područje Pantana utvrđeno je kao područje ekološke mreže pod šifrom HR3000430 u svrhu očuvanja  obrvana (*Aphanius fasciatus*) i glavočića vodenjaka (*Knipowitschia panizzae*) kao i stanišnih tipova obalnih laguna, mediteranske i termoatlantske vegetacije halofilnih grmova (*Sarcocornetea fruticosi*) te mediteranske sitine (*Juncetalia maritimi*). Područje Pantan-Divulje pod šifrom HR3000459 nalazi se u ekološkoj mreži Natura 2000 s ciljem očuvanja pješčanih dna trajno prekrivenih morem te velikih plitkih uvala i zaljeva.

Pantan je tipična sredozemna obalna boćata močvara sa specifičnim biocenozama, a glavni su njezini elementi rijeka, okolni tršćak, laguna i šljunčani sprudovi. Rijeka, kod okolnog stanovništva poznata jednostavno kao Rika, vrlo je kratkog toka, svega oko kilometar. Područje Pantana je posebno značajno za migracije ptica močvarica, te za hranjenje riblje mlađi, jer je voda bogata organskom tvari. Zabilježeno je ukupno 196 vrsta ptica, od čega 45 gnjezdarica. Prema međunarodnoj klasifikaciji 70 od tih vrsta su močvarne. Među 43 zabilježene vrste riba nema pravih slatkovodnih, već su to morske ribe ili one prilagođene boćatim staništima s velikim kolebanjima saliniteta i temperature. Zabilježeno je i 269 različitih biljnih vrsta, a među njima je njih 7 ugroženih u različitim kategorijama.

**Članak 6.**

Rješenjem Republičkog zavoda za zaštitu prirode Broj: 127/1-1961. od 15. lipnja 1961. godine a na temelju rješenja Konzervatorskog zavoda u Zagrebu Broj: 107-II-1951. od 22. siječnja 1951. godine Modra špilja zaštićena je u kategoriji geomorfološki spomenik prirode. U Upisniku zaštićenih područja koji vodi nadležno ministarstvo, Uprava za zaštitu prirode nalazi se pod registarskim brojem 23.

Modra špilja najstariji je i najposjećeniji geoturistički objekt na hrvatskome dijelu Jadrana. Postoje tri ulaza u špilju, od kojih su dva morska, a jedan kopneni. Glavni (južni) ulaz koristi se za turistički ulazak brodicama. Ovu dijelom preplavljenu morsku špilju naseljavaju brojni organizmi koji žive u polutami čineći tako biocenozu polutamnih špilja (NKS G 4.3.2) koja je prisutna u većem dijelu Modre špilje. Modra špilja prema popisu prirodnih stanišnih tipova od interesa za Europsku uniju spada u preplavljene ili dijelom preplavljene morske špilje koda 8330 (*Pravilnik o popisu stanišnih tipova i karti staništa*, NN 27/2021). U Modroj špilji zabilježeno je 119 svojti morskih organizama od čega 5 zakonom strogo zaštićenih: spužva *Sarcotragus spinosulus*, puževi *Luria lurida*  i *Zonaria pyrum*, školjkaš *Lithophaga lithophaga*, te zvjezdača *Ophidiaster ophidianus*.Najčešći su prstaci (*Lithophaga lithophaga*) čija je gustoća izrazito velika što je vrlo specifično za ovu špilju. U toplijem dijelu godine brojne plove male plave ribe te gavuna i gira koriste hlad špilje kao izvrsno sklonište i odmaralište. Modra špilja predstavlja višestruku prirodnu vrijednost iznimne geološke i biološke osnove koju valja zaštititi od nekontroliranog posjećivanja, te se za istu preporuča organizirano posjećivanje sukladno važećem zakonskom okviru RH u vidu koncesije na pomorskom dobru u svrhu organiziranog posjećivanja, razgledavanja i čuvanja Modre špilje.

**Članak 7.**

Rješenjem Republičkog zavoda za zaštitu prirode Broj: 128/1-1961. od 13. kolovoza 1961. godine a na temelju rješenja Konzervatorskog zavoda u Zagrebu Broj: 110-II-1951. od 22. siječnja 1951. godine otok Brusnik zaštićen je u kategoriji geološki spomenik prirode. U Upisniku zaštićenih područja koji vodi nadležno ministarstvo, Uprava za zaštitu prirode nalazi se pod registarskim brojem 21.

Vladinom Uredbom o proglašenju ekološke mreže (NN 124/13, 105/15 i 119/23) područje Brusnika utvrđeno je kao područje ekološke mreže pod šifrom HR4000009 u svrhu očuvanja stijena i strmaca (klifovi) mediteranskih obala obraslih endemičnim vrstama *Limonium* spp.. Područje Brusnika i Sveca pod šifrom HR3000099 nalazi se u ekološkoj mreži s ciljem očuvanja preplavljenih ili dijelom preplavljenih morskih špilja te grebena.

Otočić Brusnik je magmatskog porijekla i sastoji se od eruptivnih stijena - gabro. Po svom postanku i po mineraloško-petrografskoj građi ovaj otočić predstavlja veliku rijetkost, budući da su inače otoci našega Jadrana sagrađeni od vapnenca. Brusnička krška gušterica (*Lacerta melisellensis melisellensis* Braun) je zoološki endem, kojemu je otočić Brusnik jedini lokalitet.

**Članak 8.**

Rješenjem Republičkog zavoda za zaštitu prirode Broj: 130/1-1961. od 13. srpnja 1961. godine otok Jabuka zaštićen je u kategoriji geološki spomenik prirode. U Upisniku zaštićenih područja koji vodi nadležno ministarstvo, Uprava za zaštitu prirode nalazi se pod registarskim brojem 43.

Otok Jabuka, magmatskog porijekla u kategoriji nacionalnih staništa izdvaja se kao kategorija F.4.1.1 – površine stjenovitih obala pod halofitima, kao i E.8.2.2. Makija divlje masline i drvenaste mlječike (vršni dijelovi otoka). Na svega 1,15 ha površine do sada je zabilježeno 47 svojti od kojih je 8 endemičnih. Od 8 nabrojenih endema 4 su stenoendema koji rastu samo na otoku Jabuci u koje se ubraja i vrsta *Dianthus multinervis* Vis. za koju se smatra da je izumrla. Za dobar dio svojti nalazišta na Jabuci su jedna od rijetkih za floru Hrvatske. Podmorje Jabuke (uključujući plić Jabuke) karakterizira iznimno bujna biocenoza infralitoralnih algi (NKS G.3.6.1) u kojoj dominiraju alge roda *Cystoseira* sensustricto. Ovo je jedino područje u Hrvatskoj gdje su bentoske zajednice razvijene na magmatskoj stijeni. Prema trenutnim saznanjima, Jabuka i plić Jabuke uz podmorje otočića Blitvenica, jedina su područja na kojima je zabilježena te je još uvijek prisutna stenoendemska alga *Cystoseira jabukae* Ercegović.

**Članak 9.**

Rješenjem Republičkog zavoda za zaštitu prirode Broj: 70/1-1967. od 1. ožujka 1967. godine Medvidina špilja zaštićena je u kategoriji geomorfološki spomenik prirode. U Upisniku zaštićenih područja koji vodi nadležno ministarstvo, Uprava za zaštitu prirode nalazi se pod registarskim brojem 178.

Medvidina špilja je dijelom preplavljena morska špilja ukupne dužine kanala od 140 m, na kraju kojeg se nalazi malo žalo s valuticama promjera do 10 cm. Najdulja je mediolitoralna špilja na hrvatskog dijelu Jadrana. Takva morska špilja idealna je Sredozemnoj medvjedici (*Monachus monachus)* za život i podizanje mladih. Po ovom sisavcu (vrsta tuljana) je špilja dobila svoju faunističku vrijednost, a i samo ime. Medvidina špilja prema popisu prirodnih stanišnih tipova od interesa za Europsku uniju spada u preplavljene ili dijelom preplavljene morske špilje koda 8330 (*Pravilnik o popisu stanišnih tipova i karti staništa*, NN 27/2021). Geološki gledano Medvidina špilja je, kao i Modra špilja, vezana uz tektonske procese koji su uvjetovali pružanje špilje (rasjedi i pukotine), a erozijski i korozijski procesi proširili su i oblikovali njene kanale. Medvidina špilja predstavlja višestruku prirodnu vrijednost iznimne geološke i biološke osnove koju valja zaštititi od nekontroliranog posjećivanja, te se za istu preporuča organizirano posjećivanje sukladno važećem zakonskom okviru RH u vidu koncesije na pomorskom dobru u svrhu organiziranog posjećivanja, razgledavanja i čuvanja Medvidine špilje.

**Članak 10.**

Rješenjem Republičkog zavoda za zaštitu prirode Broj: 114/2-1967. od 2. kolovoza 1967. godine špilja na otoku Ravniku tzv. Zelena špilja zaštićena je u kategoriji geomorfološki spomenik prirode. U Upisniku zaštićenih područja koji vodi nadležno ministarstvo, Uprava za zaštitu prirode nalazi se pod registarskim brojem 183.

Obala Visa i njemu pripadajućih otoka izuzetno je bogata geomorfološkim fenomenima. Posebno je zanimljiva pojava abrazionih špilja na južnim ekspozicijama ovog otočja; njihovo stvaranje uvjetuje struktura vapnenačkih slojeva i slobodan udar pučinskog vala. Jedna od najvećih i najljepših špilja ove vrste na našoj obali je svakako ona na južnoj strani otoka Ravnika, pred jugoistočnom obalom Visa. Sa dva ulaza i zamjernim dimenzijama, ona predstavlja prvorazrednu znanstvenu i turističku vrijednost.

**Članak 11.**

Plan upravljanja pomorskim dobrom i plan upravljanja pomorskim dobrom unutar zaštićenog dijela prirode koji donosi predstavničko tijelo jedinice lokalne samouprave i upravno vijeće javne ustanove za zaštićene dijelove prirode obavezno sadrži:

1. planirane aktivnosti na pomorskom dobru i prioritete njihove realizacije
2. izvore sredstava za njihovu realizaciju
3. plan održavanja pomorskog dobra u općoj upotrebi
4. plan gradnje na pomorskom dobru građevina koje ostaju u općoj upotrebi
5. plan davanja dozvola na pomorskom dobru
6. plan nadzora ovlaštenika dozvola na pomorskom dobru.

**Članak 12.**

Izvori sredstava javne ustanove za zaštićene dijelove prirode za realizaciju planiranih aktivnosti na pomorskom dobru jesu:

1. sredstva od naknada za dozvole
2. sredstva iz proračuna osnivača
3. sredstva iz proračuna javne ustanove za zaštićene dijelove prirode
4. sredstva od novčanih kazni naplaćenih za prekršaje propisane odlukom o redu na pomorskom dobru.

**Članak 13.**

Zbog kategorije stroge zaštite na području posebnog rezervata „Pantan“ ne planira se izdavanje dozvola na pomorskom dobru.

Javna ustanova MORE I KRŠ planira sljedeće aktivnosti:

A. Očuvanje prirodnih vrijednosti

Uspostaviti i provoditi programe praćenja (monitoring) ciljnih staništa i vrsta.

Poticati državni inspektorat na uklanjanje nelegalnog objekta na plaži koji prijeti očuvanju prirodnih vrijednosti zaštićenog područja.

Izraditi projektno-tehničku dokumentacije za sanaciju pješčanih sprudova u svrhu restauracije i očuvanja ciljnih staništa i vrsta.

Sanirati pješčane sprudove u svrhu restauracije i očuvanja ciljnih staništa i vrsta.

Organizirati i sudjelovati u akcijama čišćenja obale od naplavina antropogenog porijekla (na temelju Ugovora sa Trogir holding d.o.o. i povremenih akcija čišćenja koje organizira Javna ustanova MORE I KRŠ sa dionicima).

Poticati komunalno društvo na sanaciju ilegalnih deponija.

Vršiti uklanjanje alohtonih vrsta.

B. Upravljanje posjećivanjem, interpretacija i edukacija

Raditi na izradi projektno-tehničke dokumentacije za uređenje posjetiteljsko-istraživačke infrastrukture unutar postojećih objekata i staza.

Urediti posjetiteljsko-istraživačku infrastrukturu.

Regulirati posjećivanje područja.

Svakodnevni nadzor će se od strane čuvarske službe Javne ustanove MORE I KRŠ temeljem Zakona o zaštiti prirode i Zakona o pomorskom dobru i morskim lukama sa posebnim naglaskom na nezakoniti ribolov, bespravnu gradnju i krivolov.

**Članak 14.**

Spomenik prirode „Modra špilja“ se nalazi pod koncesijom od strane Nautičkog centra Komiža d.o.o..

Javna ustanova MORE I KRŠ planira sljedeće aktivnosti:

A. Očuvanje prirodnih vrijednosti

Uspostaviti i provoditi programe praćenja (monitoring) ciljnih staništa i vrsta.

Vršiti nadzor rada koncesionara i stanja očuvanosti prirodnih vrijednosti zaštićenog područja.

B. Upravljanje posjećivanjem, interpretacija i edukacija

* U suradnji s koncesionarom definirati prihvatni kapacitet Modre špilje kojeg se isti treba pridržavati.
* U suradnji s koncesionarom održavati nadzornu kameru i informativnu ploču postavljenu na ulazu u špilju.
* Poticati koncesionara na čišćenje otpada.
* Poticati koncesionara na korištenje elektropogona prilikom obilaska Modre špilje.

Interpretirati zaštićeno područje kroz Posjetiteljski centar Modra špilja i UNESCO Geopark Viški arhipelag.

* Educirati koncesionara i turističke vodiče o prirodnim vrijednostima područja kroz Posjetiteljski centar Modra špilja i UNESCO Geopark Viški arhipelag.

Nadzor spomenika prirode „Modra špilja“ provoditi će se od strane čuvarske službe Javne ustanove MORE I KRŠ temeljem Zakona o zaštiti prirode i Zakona o pomorskom dobru i morskim lukama.

**Članak 15.**

Spomenik prirode „Brusnik“ u naravi je udaljeni pučinski otok gdje se ne planira izdavanje dozvola.

Javna ustanova MORE I KRŠ planira sljedeće aktivnosti:

A. Očuvanje prirodnih vrijednosti

Uspostaviti i provoditi programe praćenja (monitoring) ciljnih staništa i vrsta.

Vršiti eradikaciju i uklanjanje alohtonih vrsta.

B. Upravljanje posjećivanjem, interpretacija i edukacija

Urediti geostazu bez utjecaja na obilježja zaštićenog područja.

Sanirati jastožere bez utjecaja na obilježja zaštićenog područja.

Interpretirati zaštićeno područje kroz UNESCO Geopark Viški arhipelag.

Educirati turističke vodiče o prirodnim vrijednostima područja kroz UNESCO Geopark Viški arhipelag.

Nadzor spomenika prirode „Brusnik“ provoditi će se od strane čuvarske službe Javne ustanove MORE I KRŠ temeljem Zakona o zaštiti prirode i Zakona o pomorskom dobru i morskim lukama.

**Članak 16.**

Spomenik prirode „Jabuka“ u naravi je udaljeni pučinski otok gdje se ne planira izdavanje dozvola.

Javna ustanova MORE I KRŠ planira sljedeće aktivnosti:

A. Očuvanje prirodnih vrijednosti

Uspostaviti i provoditi programe praćenja (monitoring) ciljnih staništa i vrsta.

Provoditi daljnja istraživanja kopnene i morske flore.

Vršiti eradikaciju i uklanjanje alohtonih vrsta.

Poticati uspostavu područja stroge zaštite (rezervata) nad kopnom i okolnim podmorjem.

B. Upravljanje posjećivanjem, interpretacija i edukacija

Interpretirati zaštićeno područje kroz UNESCO Geopark Viški arhipelag.

* Educirati turističke vodiče o prirodnim vrijednostima područja kroz UNESCO Geopark Viški arhipelag.

Nadzor spomenika prirode „Jabuka“ provoditi će se od strane čuvarske službe Javne ustanove MORE I KRŠ temeljem Zakona o zaštiti prirode i Zakona o pomorskom dobru i morskim lukama.

**Članak 17.**

Spomenik prirode „Medvidina špilja“ u planu je za davanje koncesija na pomorskom dobru od strane Splitsko-dalmatinske županije.

Javna ustanova MORE I KRŠ planira sljedeće aktivnosti:

A. Očuvanje prirodnih vrijednosti

Uspostaviti i provoditi programe praćenja (monitoring) ciljnih staništa i vrsta.

Stvoriti preduvjete za povratak Sredozemne medvjedice.

Do dodjele koncesije organizirati akcije čišćenja špilje od otpada.

B. Upravljanje posjećivanjem, interpretacija i edukacija

Poticati nadležna tijela na dodjelu koncesije za organizirano posjećivanje.

* Do dodjele koncesije održavati nadzornu kameru i informativnu ploču postavljenu na ulazu u špilju.

Interpretirati zaštićeno područje kroz Posjetiteljski centar Modra špilja i UNESCO Geopark Viški arhipelag.

Educirati koncesionara i turističke vodiče o prirodnim vrijednostima područja kroz Posjetiteljski centar Modra špilja i UNESCO Geopark Viški arhipelag.

Nadzor spomenika prirode „Medvidina špilja“ provoditi će se od strane čuvarske službe Javne ustanove MORE I KRŠ temeljem Zakona o zaštiti prirode i Zakona o pomorskom dobru i morskim lukama.

**Članak 18.**

Spomenik prirode „Zelena špilja“ se nalazi pod koncesijom od strane Gradina Vis d.o.o..

Javna ustanova MORE I KRŠ planira sljedeće aktivnosti:

A. Očuvanje prirodnih vrijednosti

Uspostaviti i provoditi programe praćenja (monitoring) ciljnih staništa i vrsta.

Vršiti nadzor rada koncesionara i stanja očuvanosti prirodnih vrijednosti zaštićenog područja.

B. Upravljanje posjećivanjem, interpretacija i edukacija

* U suradnji s koncesionarom definirati prihvatni kapacitet Zelene špilje kojeg se isti treba pridržavati.
* U suradnji s koncesionarom postaviti i održavati nadzornu kameru i informativnu ploču postavljenu na ulazu u špilju.
* Poticati koncesionara na daljnje korištenje elektropogona prilikom obilaska Zelene špilje.
* Poticati koncesionara na čišćenje otpada.

Interpretirati zaštićeno područje kroz UNESCO Geopark Viški arhipelag.

Educirati koncesionara i turističke vodiče o prirodnim vrijednostima područja kroz UNESCO Geopark Viški arhipelag.

Nadzor spomenika prirode „Zelena špilja“ provoditi će se od strane čuvarske službe Javne ustanove MORE I KRŠ temeljem Zakona o zaštiti prirode i Zakona o pomorskom dobru i morskim lukama.

**Članak 19.**

Plan upravljanja pomorskim dobrom unutar zaštićenih dijelova prirode na području Splitsko-dalmatinske županije u razdoblju 2024.-2028. stupa na snagu osam dana od dana objave u Službenom glasniku Splitsko-dalmatinske županije uz prethodno pribavljenu suglasnost iz članka 39. Zakona o pomorskom dobru i morskim lukama („Narodne novine“, broj 83/23) te će biti objavljen na Internet stranicama javne ustanove MORE I KRŠ.

**RAVNATELJ**

**Domagoj Lažeta, dipl. iur**